मैग्नस जोहानसन को 21-15, 19-21, 21-16 से हराया, यह पहला सुपर 300 सीरीज खिताब
Orleans Masters Final - Priyanshu Rajawat Wins Men's Title. युवा भारतीय शटलर प्रियांशु राजावत ने ऑरलियन्स मास्टर्स का खिताब जीत लिया है। 21 साल के इस खिलाड़ी ने संघर्षपूर्ण फाइनल मुकाबले डेनमार्क के मैग्नस जोहानसन को 21-15, 19-21, 21-16 से हराया।
युवा भारतीय शटलर प्रियांशु राजावत ने ऑरलियन्स मास्टर्स का खिताब जीत लिया है। 21 साल के इस खिलाड़ी ने संघर्षपूर्ण फाइनल मुकाबले डेनमार्क के मैग्नस जोहानसन को 21-15, 19-21, 21-16 से हराया। इस युवा स्टार ने पहला सुपर 300 सीरीज टाइटल जीता है। प्रियांशु इस साल का पहला फाइनल खेल रहे थे।
वे पिछले थॉमस कप जीतने वाली भारतीय टीम का हिस्सा थे। तब भारतीय टीम ने 73 साल के इतिहास में पहली बार खिताब जीता था।
सबसे पहले देखिए फाइनलिस्ट की तस्वीर...
68 मिनट में जीता मुकाबला
68 मिनट तक चले फाइनल मुकाबले का पहला गेम राजावत ने 21-15 के अंतर से जीता। उसके बाद डेनमार्क के खिलाड़ी जोहानसन ने दूसरा गेम 21-19 से अपने नाम कर मुकाबले को रोमांचक बना दिया, हालांकि इस गेम में जीत-हार का अंतर 2 रहा। शुरुआत में प्रियांशु 9-14 से पिछड़ रहे थे। फिर उन्होंनें लगातार 7 अंक लेकर गेम में वापसी की, लेकिन 19 ऑल के स्कोर पर अनफार्स्ड इरर के कारण सर्विस गंवाई। उन्हें इस गलती का खामियाजा गेम के रूप में भरना पड़ा।
दूसरा गेम गंवाने के बाद भारतीय स्टार ने निर्णायक गेम 21-16 से जीतते हुए खिताब अपने नाम कर लिया।
सेमीफाइनल में आयरलैंड के नहात को सीधे गेमों में हराया
धार (मध्यप्रदेश) के इस शटलर ने प्रतियोगिता का सेमीफाइनल मुकाबला सीधे गेम में जीतकर फाइनल में कदम रखा था। राजावत ने एक दिन पहले शनिवार को आयरलैंड के नहात एनगुएन को 21-12, 21-9 से परास्त किया था।
